Mitrík, Karol, predseda Najvyššieho kontrolného úradu SR (2017-05-19):
Vážené panie poslankyne, vážený pán predsedajúci, páni poslanci, nedá mi nereagovať na veci, ktoré tu vzišli z tejto rozpravy. Samozrejme, v prvom rade k pánu Pčolinskému. Určite je zaujímavé číselne porovnávať obdobia rokov ´13, ´14, možno aj ´15 s obdobiami ´16 a ´17. Na Najvyššom kontrolnom úrade v tom čase vládla iná filozofia kontroly, kde teda kontrolóri boli zaúkolovaní tzv. koeficientom N+1. To znamená, že ak kontrolór v roku vykonal 3 kontroly, budúci rok musel vykonať 4. Ak v budúcom roku vykonal 4 kontroly, v ďalšom roku mal povinnosť vykonať 5. Podľa tohto bol hodnotený ako osoba. Ja som od tohto režimu upustil, pretože ako príklad uvediem, kontrolou môže byť aj, ja neviem, obec Odorín, ktorá je v našom okrese, ktorá má možná 1 000 obyvateľov, má svoje IČO, je to kontrolná akcia a kontrolou je aj ministerstvo financií, ktoré je tiež jediným právnym subjektov a tiež teda má IČO samostatné. Čiže nejak je veľmi ťažko porovnávať. A ja sa snažím úrad a preorientovávame ho, ten prerod nie je jednoduchý, pretože súvisí to aj s budovaním analytických kapacít. Analytici aj napriek ešte vysokej nezamestnanosti sa na ulici neváľajú, čiže už máme analytikov a my sa zameriavame a preorientovávame úrad na kontrolu verejných politík a v rámci verejných politík jednotlivých segmentov. To, čo som aj vo svojom príhovore povedal, teda že tie záväzky, ktoré vyplynuli z uznesení vlády, z programového vyhlásenia, ale aj zo záväzkov, ktorými sme sa zaviazali k európskym a svetovým inštitúciám, tieto v prvom rade má národná autorita, ako je Najvyšší kontrolný úrad, povinnosť kontrolovať. Čo sa týka čísiel a objemov. No určite sme ich do tejto správy mohli mať a priznám sa, že sme ich aj mali. Ja som bol ten, ktorý rázne odmietol, aby sme tento nepresný súbor čísiel zavesili do tejto správy, pretože nebolo by to objektívne hodnotenie výsledkov našej práce. Ak vám prezradím číslo, ktoré vzišlo teda, pretože máme kontrolórsky informačný systém, on nie je tak dokonalý, aby vedel triediť jednotlivé kapitoly z rozpočtu. Čiže ak skontrolujeme ministerstvo financií, ako príklad poviem, ktoré má objem rozpočtu, momentálne vám z hlavy nepoviem, ale nech sú to 2 mld., ministerstvo financií má aj podriadené organizácie. Z podriadených organizácií, čiže ak by sme napočítavali takýmto koeficientom, takýmto nápočtom objem skontrolovaných peňazí, tak sme prišli aj cez náš informačný systém, ktorý máme, kde sa sledujú náklady na kontrolu a kde sa sleduje aj objem skontrolovaných prostriedkov, vyšli neobjektívne čísla. Keďže sme ich nevedeli objektivizovať reálne tak, aby som ich vedel tu vyargumentovať, tak som rozhodol o tom, že ich tuná nedáme. Samozrejme, že môžete si domyslieť podľa jednotlivých rezortov a podľa jednotlivých zameraní, že ten objem bude pomerne vysoký. My si uvedomujeme, že ročný rozpočet včítane eurofondov a poistných fondov je okolo 33 mld. a toto je naše portfólio kontroly, v ktorom sa my pohybujeme, a určite dôraz kladieme aj na objem finančných prostriedkov. Mojou filozofiou je, že NKÚ by mal byť tam, kde sa točí najviac peňazí, kde sa spotrebováva najviac peňazí, a my by sme mali by tí, ktorých skontrolujeme a zhodnotíme, či boli použité hospodárne, efektívne, ale hlavne účinne. Či teda majú tú pridanú hodnotu a či sú udržateľné. Čo sa týka, pán Pčolinský hovoril o odovzdávaní správ a o prerokovávaní správ vo vláde Slovenskej republiky. V roku 2011 mne z neznámych príčin bola vylúčená účasť predsedu Najvyššieho kontrolného úradu na zasadnutiach vlády. V tom čase podľa kompetenčného zákona predseda NKÚ mal možnosť brať účasť, nie povinnosť na zasadnutiach vlády. Dneska túto možnosť nemá. Dva listy som napísal. Na poslednom stretnutí, keď premiér vlády Slovenskej republiky navštívil Najvyšší kontrolný úrad, som znova apeloval. V mesiaci máj budem predkladať hodnotiacu správu za prvé štyri mesiace kontrolnej činnosti tohto roku na vláde Slovenskej republiky. Samozrejme, že aj napriek tomu, že nemáme účasť zabezpečenú na vláde, v pravidelných intervaloch po uzavretí kontrol zasielame všetkým trom ústavným činiteľom, čiže aj včítane predsedu parlamentu, záverečné správy o výsledkoch kontroly v daných subjektoch. Zasielame to aj do Národnej rady príslušným výborom a zasielame to aj príslušným rezortným ministerstvám, so železnou pravidelnosťou všetkým. Naviac k tomu ešte kvartálne podávame ústavným činiteľom trom, to znamená prezident, predseda vlády a predseda parlamentu, taký rešerš našich kontrolných akcií, ktoré máme rozpracované, ale ktoré sme ukončili, kde sme a kde sa nachádzame. Pán Pčolinský spomínal Všeobecnú zdravotnú poisťovňu, že sme, to sú technické rezervy, pán Pčolinský, ktoré teda vyskočili ako teda nedostatok, že teda Všeobecná zdravotná poisťovňa ich nemala zabezpečené. My sme išli na kontrolu do Všeobecnej zdravotnej poisťovne v tom čase, keď sme boli na kontrole na podnet tzv. tety Anky. Čiže táto kontrola, ktorá bola vo Všeobecnej zdravotnej poisťovni, bola špeciálne orientovaná na zmluvu tety Anky, ale aby sme boli spravodliví, aby sme nekontrolovali len jednu zmluvu, tak popritom sme skontrolovali ďalších 350 porovnateľných zmlúv, aby sme mohli objektívne posúdiť, či teda tento projekt, nazvem to znovu, tety Anky bol v súlade s pravidlami, ktoré platia vo Všeobecnej zdravotnej poisťovni, alebo neboli. Ukázali sa, že neboli. Kontrolným zameraním nebola kontrola ekonomickej podstaty Všeobecnej zdravotnej poisťovne a ani technických rezerv. Môžem vás ale ubezpečiť, že po ukončení tretej etapy, ktorá teda už je rozbehnutá, mala by byť ukončená niekedy v mesiaci august-september, očakávam kontroly posledných 15 nemocníc, tá štvrtá etapa, ktorú plánujeme, bude kontrola poisťovní, zdravotných poisťovní, nielen Všeobecnej zdravotnej poisťovne, a ministerstva zdravotníctva tak, aby sa dotvoril obraz o zdravotníctve ako takom z pohľadu Najvyššieho kontrolného úradu v segmentoch, ktoré sme kontrolovali. Pretože, pripomínam, Najvyšší kontrolný úrad nekontroluje medicínsku politiku, pretože na to jednoducho nemáme odborníkov a toto portfólio patrí Úradu pre dohľad nad zdravotnou starostlivosťou. Čo sa týka klientskeho centra, áno, mali sme zámer, že pôjdeme na kontrolu do klientskeho centra, ale keďže sa iniciatívy chopil Úrad pre verejné obstarávanie, ktorý je špecializovaným úradom pre kontrolu verejného obstarávania, my sme upustili od tejto kontroly. Naopak, v súčasnej dobe sme už na kontrole tzv. projektu ESO, kde teda na základe parametrov, ktoré sme stanovili kontrolnej skupine, skontrolujeme prierezovo celý projekt, to znamená tej reformy štátnej verejnej správy, ktorá prebieha na ministerstve vnútra, kde teda sa míňa pomerne veľký balík peňazí. Čiže je hodné sa na túto oblasť pozrieť. V súčasnej dobe sme na kontrole, je otvorená a výsledky určite budú prezentované, o ukončení kontroly určite bezpochyby Národná rada dostane informácie vo forme záverečnej správy k tejto téme. Načal by som tu pálčivú tému, na ktorú poukázal pán Pčolinský, ohľadom neoprávneného podpisovania poverení. Určite to nie je tak, ako to bolo prezentované. Predseda Najvyššieho kontrolného úradu mimo štatutárnej povinnosti a kompetencie, ktorú má, má aj tzv. povinnosť šéfa osobného úradu, to znamená, že vystupujem ako šéf osobného úradu, teraz v novom zákone ste tomu dali krajší názov, bude to generálny tajomník. Generálny tajomník má zo zákona svoje oprávnenia a povinnosti a kompetencie a jedna z kompetencií je určovať vedúcim štátnym zamestnancom úlohy a povinnosti, ktoré teda môže udeliť iba predseda Najvyššieho kontrolného úradu. Keďže tých jedenásť poverení, ja si uvedomujem, máte ich krásne zosumarizované a je to pravdivé, že sa to takto stalo, ale v tom čase došlo k istej neštandardnej situácii na Najvyššom kontrolnom úrade, keďže som poveril podpredsedov inými úlohami a boli mimo úradu a keďže v tom decembrovom období na prelome roka zúrila chrípka a ja som štyri dni chodil s veľkou horúčkou do práce, neostávalo mi nič iné, lekári mi odporúčali zaľahnúť, a aby som nezastali celkom chod úradu, tak som využil na základe organizačného poriadku nie zastupovanie, ešte raz opakujem, pán Pčolinský, to nebolo zastupovanie vo forme štatutára, ale že som uložil generálnemu riaditeľovi sekcie predsedu, aby chod kontroly nezastal. Poverenia, ktoré vlastne sú schválené plánom práce, ktoré predseda schvaľuje na kolégiu predsedu svojím hlasom, svojím rozhodnutím, že idete do týchto kontrol, keď podpisujem kontrolný list ku kontrole, kde je presne vyšpecifikovaný zámer, počty kontrolórov, mená kontrolórov, a keď generálny riaditeľ príslušnej kontrolnej sekcie predkladá ten návrh poverenia na určenie osôb, ktoré už boli schválené predsedom. Čiže ja si myslím, že tieto kontroly, a som o tom presvedčený, pretože nerobil som to z vlastnej vôle, ale som sa radil s renomovanými právnikmi, či to takto môže byť, ktorí mi potvrdili, že tento postup je absolútne legitímny. A ja tu úplne s pokojom pred vami stojím, že tento postup, ktorý sme zvolili, nebol porušením zákona. Áno, na tomto fóre je ťažké si tu vysvetľovať, kto má pravdu. Ja si stojím za svojím a aj vo vnútri som presvedčený, že sme neporušili zákon ako Najvyšší kontrolný úrad. Bolo tu spomínané, pani poslankyňa Remišová, o dĺžke trvania kontrol. Pred dvomi týždňami som navštívil Luxemburg, Európsky dvor audítorov, kde teda som s pánom prezidentom dosť živo debatoval na tému vlastnej prípravy kontrolných akcií a zverejňovania výsledkov kontrolných akcií. A pri príprave sme sa zastavili, kde teda on sám povedal, že majú veľké obtiaže s prípravou kontrolných akcií a že príprava jednej kontrolnej akcie trvá šesť až osem mesiacov na Európskom dvore audítorov. Naopak, teda samotný výkon kontroly je potom o to kratší, pretože trvá zhruba tri až šesť týždňov. My sa snažíme tento systém preklopiť aj do našich podmienok. Samozrejme, že k tomu musím mať v prvom rade kvalitný analytický tím, ktorý by bol schopný tieto projekty pripravovať, pretože ten kontrolór dnes vystupuje v trojjedinej úlohe. Tlačím ho, aby kontroloval, tlačím ho, aby dodržiaval termíny, tlačím ho, aby sa pripravoval na kontrolu, tlačím ho, aby vypracovával nové záverečné správy, ktoré neboli zvykom na Najvyššom kontrolnom úrade. Čiže ten tlak je dosť veľký na kontrolórov. A ja musím ako manažér rozumne dávkovať tieto novoty, keď ich takto nazvem, tie nové prístupy, aby som tento úrad nezahltil. A moje očakávanie je také, že možná o dva roky budem môcť spokojne povedať, že tú prípravu kontrolných akcií a samotný proces máme zvládnutý, pretože, ešte raz opakujem, je iné ísť vykonávať kontrolu súladu, poprípade aj finančný audit, ale veľký rozdiel je realizovať výkonnostný audit, kde tá škála vedomostí musí byť päťnásobná oproti tomu bežnému auditu, ktorý sa volá súladový. Bola tu požiadavka o zverejňovanie protokolov. My ste sa trošku poučili aj z okolitých krajín, kde teda okolité krajiny nezverejňujú tieto protokoly, pretože v mnohých prípadoch protokoly majú aj 150, aj 200 strán a sú veľmi obsažné. Písané kontrolórskym písmom a kontrolórskou rétorikou, odbornou, kde ak boli zverejňované, priznám sa, keď ja som nastupoval na Najvyšší kontrolný úrad, tak som si ich veľmi dôkladne prezeral a rovno poviem, mnohým som nerozumel, pretože v tom čase ešte boli začierňované druhé a tretie strany kvôli ochrane osobných údajov, ale pani poslankyňa Remišová tu naniesla túto požiadavku. Ak Národná rada vznesie takúto požiadavku, my s tým nemáme problém. Môžeme to urobiť špeciálne pre Národnú radu. Nemáme s tým problém, odosielať na vaše mailové schránky všetky záverečné správy z kontrolných akcií. Toto je v dobe informatizácie, toto je najmenší problém. Čiže vieme to zabezpečiť. Bolo tu spomínané kolegom, meno som si nezapamätal, ohľadom pokút a trestných oznámení. Treba povedať a treba vedieť, že Najvyšší kontrolný úrad nemá represné právomoci. Jedinú represnú právomoc, ktorá má, je za marenie výkonu kontroly, ak by subjekt nechcel preukázať doklady, nechcel by poskytovať súčinnosť. V tomto prípade môže Najvyšší kontrolný úrad dať pokutu vo výške 1 650 euro opakovane dvakrát. Takýto prípad sa nestal, môžem s radosťou konštatovať. To znamená, že my pokuty neudeľujeme, ba naopak, mojím takým apelom je aj na Národnú radu, aby sa Národná rada viacej zaoberala našimi zisteniami, pretože ja mám v mnohých prípadoch taký pocit, ako keby sa mal Najvyšší kontrolný úrad zodpovedať za to, čo našiel. My máme povinnosť to nájsť, my máme povinnosť navrhnúť opatrenia, my máme povinnosť opakovane kontrolovať plnenie opatrení, ale zo zákona, z ústavy najvyššou kontrolnou inštitúciou je predsa len parlament. Čiže aj vás, páni poslanci, chcem poprosiť, aby ste sa do tohto procesu zapojili, pretože ste neoddeliteľnou súčasťou. A ak by som to mal tak lopatisticky vyjadriť, my sme predĺženou rukou vašou, pretože Národná rada zriadila zákonom a do ústavy dala, že teda tento Najvyšší kontrolný úrad bude fungovať nezávisle a zodpovedať sa Národnej rade. K samotným trestným oznámeniam a pokutám, no, určite to nemôže byť meradlo úspešnosti práce Najvyššieho kontrolného úradu, počet trestných oznámení. Takúto kompetenciu majú aj orgány činné v trestnom konaní. Ak my už len zverejňujeme tieto informácie, ktoré určite dávame navonok, však veď o nich aj verejne hovoríme, čiže už toto je portfólio pre orgány, ktoré by mali vyhodnotiť analyticky, či teda bol spáchaný trestný čin, alebo nebol. Na druhej strane treba povedať veľmi objektívne, ale aj úprimne, že ex post nejaké prehrešky, nejaké korupčné správanie, tak ako to bolo aj v prípade Poľnohospodárskej platobnej agentúry, už NKÚ s odstupom troch, štyroch, piatich rokov je veľmi ťažké dokazovať, ale na základe procesov, ktoré sme kontrolovali, boli tam všetky indície, že takýto proces sa tam mohol udiať. Ale nemôžme nikoho obviňovať, pokiaľ nemáme v ruke exaktné dôkazy. A našou úlohou nie je zisťovať exaktné dôkazy, ak ich nemôžeme zistiť v kontrole ex post, to znamená v kontrole po realizácii projektov. Bola tu spomínaná Poľnohospodárska platobná agentúra, bola tu spomínaná Triblavina, R4, D7. Určite sú to veľmi ťažké kontroly. Treba povedať, že cez tú infraštruktúru diaľničnú bol Najvyšší kontrolný úrad na R4, D7 za svoju existenciu kontrolovať v podstate prvýkrát. Máme výhodu, že § 22 zákona o NKÚ nám umožňuje priberať tzv. pribrané osoby, teda odborníkov z tejto oblasti, inžinierov, znalcov, a za ich účasti sme realizovali aj Triblavinu, aj R4, D7 a tieto zistenia, si myslím, že majú vypovedaciu silu a hovoria o tom, ako bol nastavený proces, či bol kvalitne, či bol teda podcenený, či teda tie služby a realizácia všetkých procesov bola v súlade s pravidlami, ktoré platia. Pri R4, D7 sa ukázalo, že tento projekt bol taký pilotný a že bolo tam značné množstvo nedostatkov. Ja som presvedčený, že aj ministerstvo výstavby sa z tohto procesu poučí a že bude mať aj vlastné pravidlá pre realizáciu a vypísanie súťaží pre PPP projekty a že chyby, ktoré eventuálne vznikli pri tomto projekte, budú odstránené. Spomínal som tu, že, aj vo svojom vystúpení, lebo bola tu narážka teda na vnútornú kontrolu, ako že nám nefunguje. No, my to konštatujeme tiež, že nefunguje, pretože prijatím zákona 357/2015 Najvyšší kontrolný úrad dostal kompetenciu, že má predsedu, menuje predsedu odvolacej komisie pre vládny audit. A z pozície predsedu tejto komisie vyplývajú jednotlivým rezortom a inštitúciám, ktoré majú vládnych audítorov, že nám musia posielať na začiatku roka plány práce a na konci roka nám posielajú odpočty. To znamená, že my už dnes vieme vyhodnotiť, že v tejto skupine sa pohybuje vyše sto ľudí, ako som spomínal, a že toto, čo aj bolo v správe spomínané, že v mnohých prípadoch, nehovorím vo všetkých, ale v mnohých prípadoch vo väčšine sa vládni audítori zaoberajú nepodstatnými vecami rezortmi zriadených organizácií a nie v samotnom rezorte toho, o čom ja hovorím, že tí audítori sú vlastne vnútorní audítori, ktorí by mali slúžiť manažmentu. Tieto audity sa nezverejňujú, tieto sú interné. To znamená, že ťažko mi je pochopiť, že si neviem nechať zmapovať situáciu v rezorte, aby som ja dostal spätnú väzbu, či moje manažérske rozhodnutia sú správne, alebo nie sú správne. Pani poslankyňa tu spomínala biosférickú rezerváciu Karpaty – Poloniny. Je to medzinárodná kontrola, kde berú účasť tri krajiny: Poľsko, Ukrajina a Slovensko. Je to taká pilotná kontrola, kde teda sa zlaďujeme vo vyhodnocovaní fungovania národných parkov a plnení kritérií, ktoré nám vyplývajú z medzinárodných záväzkov. Neni to jednoduchá kontrola, pretože predsa len s Poľskom ani tak nie, ale s Ukrajinou, keďže majú inú legislatívu, tak musíme prv zladiť legislatívu, aby sme vedeli porovnávať porovnateľné. Ale ja verím, že táto kontrola bude úspešná a že ju ukončíme aj s pozitívnymi výsledkami. Boli tu spomínané kontroly, ktoré prechádzali cez rok, Najvyšší súd, informačné systémy obce a mestá a ďalšie. Ubezpečujem vás, že keď budú ukončené, že určite vám dáme informáciu. Snáď z mojej strany toľko.